- Jeg tror ikke vi har hatt, verken fra norsk eller Nato-alliert side, en så stor militær eller sivil investering som har gitt så minimale resultater som i Afghanistan. Noensinne, sier Jan Egeland, generalsekretær i Flyktninghjelpen.

Han savner diskusjonen om hva vi har oppnådd etter tolv år og enorme pengesummer.

Siden 2001 har USA alene brukt nesten 700 milliarder dollar, over 4 billioner kroner, i Afghanistan. Flere hundre miliarder kroner mer er brukt av resten av Nato-landene.